Matka kuuhun (vuoden 1929 elokuva)

Matka kuuhun (Frau im Mond) on Fritz Langin ohjaama saksalainen mykkä tieteiselokuva, joka valmistui vuonna 1929. Lang käsikirjoitti elokuvan vaimonsa Thea von Harboun tarinan pohjalta. Se oli ensimmäinen kokoillan elokuva, joka käsitteli vakavasti avaruusmatkustamista, ja se oli Langin viimeinen mykkäelokuva.

Lang oli haaveillut jo elokuvansa Metropolis kuvausten aikana elokuvasta, joka käsittelisi avaruudessa matkustamista. Lang oli tutustunut vuonna 1927 tietokirjailija Willy Leyhyn, joka oli kirjoittanut joitakin kirjoja matkustamisesta raketeilla. Hän kehotti Langia ottamaan yhteyttä fyysikko Hermann Oberthiin, joka oli rakettiopin edelläkävijöitä. Oberth saapui Berliiniin syksyllä 1929 auttamaan elokuvanteossa.

Lang halusi tehdä elokuvasta jälleen suuremman kuin edellinen pienibudjettinen Vakoilija. Hän käytti paljon aikaa ja rahaa suuren avaruusaluksen rakentamiseen. Lisäksi Kuun maisemien aikaansaamiseksi studiolle tuotiin rekkalasteittain hiekkaa Berliinin laitamilta.

Oberth oli elokuvan pääasiallinen tieteellinen avustaja, vaikka Leykin oli mukana tuotannossa. Kuvausten aikana Ufa-tuotantoyhtiö tuki taloudellisesti Oberthin tutkimustyötä. Matka kuuhun osuu joissakin kuvauksissaan oikeaan, sillä elokuvassa esitetään Kuun ympärilennossa käytettävä kahdeksikkokuvio, avaruusaluksen matkustajien painottomuus ja ensimmäisen kerran myös nykyään alusten lähdössä käytetty lähtölaskenta kymmenestä alaspäin.

Matka kuuhun oli Langin viimeinen elokuva Ufalle. Elokuvan tuotto teattereissa oli pettymys tuotantoyhtiölle. Lisäksi Ufa ja Lang ajautuivat kiistoihin elokuvan äänityksestä. Ufa olisi halunnut lisätä myöhemmin ääniefektit elokuvaan, mutta tähän Lang ei suostunut. Kiista johti lopulta Langin lähtemiseen Ufasta.

Lähteet

Viitteet

Aiheesta muualla 

Elokuva Filmportal.de-sivustolla 

Saksalaiset mustavalkoelokuvat
Vuoden 1929 saksalaiset elokuvat
Tieteiselokuvat
Saksalaiset mykkäelokuvat
Fritz Langin ohjaamat elokuvat
Avaruuselokuvat